डोनाल्ड ट्रंप को फोन कर समझाएंगे रामदास अठावले, बोले- हमारी रिपब्लिकन पार्टी की छवि धूमिल हो रही
केंद्रीय मंत्री रामदास अठावले ने शुक्रवार को कहा कि अमेरिकी राष्ट्रपति डोनाल्ड ट्रंप के समर्थकों द्वारा तीन नवंबर को हुए चुनाव के परिणाम में गड़बडी के प्रयासों के तहत अमेरिकी कैपिटल बिल्डिंग में की गई हिंसा के बाद ट्रंप को ‘रिपब्लिकन’ कहलाने का हक नहीं है।
मुंबई: केंद्रीय मंत्री रामदास अठावले ने शुक्रवार को कहा कि अमेरिकी राष्ट्रपति डोनाल्ड ट्रंप के समर्थकों द्वारा तीन नवंबर को हुए चुनाव के परिणाम में गड़बडी के प्रयासों के तहत अमेरिकी कैपिटल बिल्डिंग में की गई हिंसा के बाद ट्रंप को ‘रिपब्लिकन’ कहलाने का हक नहीं है। अठावले ने कहा कि उनके मन में ट्रंप के प्रति बहुत सम्मान था लेकिन अमेरिका में राष्ट्रपति चुनाव के बाद जिस तरह से ट्रंप ने जनादेश का अपमान किया, उसके बाद उनके मन में निवर्तमान अमेरिकी राष्ट्रपति के प्रति सम्मान कम हो गया।रिपब्लिकन पार्टी ऑफ इंडिया (RPI) नेता ने एक बयान में कहा, ''मैं डोनाल्ड ट्रंप से बात करूंगा और उन्हें समझाने की कोशिश करूंगा। उनके कारण हमारी रिपब्लिकन पार्टी की छवि धूमिल हो रही है। नासिक में मीडिया से बात करते हुए रामदास अठावले ने कहा कि डोनाल्ड ट्रंप का इन दिनों बर्ताव ठीक नहीं है इससे हमारी रिपब्लिकन पार्टी की छवि खराब हो रही है।''अठावले ने कहा, ‘‘सत्ता हस्तांतरण से पहले ट्रंप ने जो किया, वह लोकतंत्र के लिए नुकसानदेह है और इसलिए वह रिपब्लिकन कहलाने का हक खो चुके हैं।’’ वैश्विक विषयों पर यदा-कदा टिप्पणी करते रहने वाले केंद्रीय मंत्री ने कहा, ‘‘ट्रंप को हार मान लेनी चाहिए थी और अगले चुनाव के लिए तैयारी करनी चाहिए थी, लेकिन ऐसा करने के बजाय उन्होंने जनादेश का और लोकतंत्र का अपमान किया।’’